יאניס אדטוקומבו

שנות ילדותו

אדטוקומבו נולד באתונה להורים שהיגרו ליוון מניגריה, בן שלישי בין חמישה בנים. על מנת לעזור בפרנסת המשפחה, עבדו יאניס ואחיו הבוגר ממנו, ת'נאסיס, כרוכלי רחוב ומכרו סחורה מזויפת זולה או גנובה: שעונים, משקפי שמש, תיקים ובגדים.
כנער, החל אדטוקומבו לשחק כדורסל בשעות אחר הצהריים יחד עם ת'נאסיס, במגרש קטן בשכונת סֶפּוֹלְיָה באתונה, שבה התגוררו. בשנת 2007 גילה אותם המאמן סְפִּירוֹס וֶלִינְיָאטִיס ושנתיים אחר כך הוא צירף את שני האחים לקבוצת הנוער של מועדון הכדורסל פילאת'ליטיקוס מהפרוור האתונאי זוֹגְרָפוּ (שם רשמי ביוונית: Φιλαθλητικός Ο.Α.Ζωγράφου; באנגלית: Filathlitikos B.C), ויאניס שיחק בעמדת הרכז. וליניאטיס שכנע את המועדון לתמוך כלכלית במשפחה כדי שהבנים לא יצטרכו לעבוד, וסייע במציאת עבודה לאימם.
עד גיל 18, יאניס, כמו אחיו, היה חסר מעמד חוקי. האחים לא היו זכאים לאזרחות יוונית מלידה משום שנולדו למהגרים, וגם לא לאזרחות ניגרית כי לא נולדו בניגריה. על מנת שיוכלו לשחק בליגות הנמוכות, הוסדרו עבורם תעודות שחקנים מטעם התאחדות הכדורסל היוונית על ידי יושב ראש ההתאחדות, יורגוס וסילאקופולוס. אך על מנת לשחק בליגת העל ובנבחרות הלאומיות, או כדי לנסוע למדינות אחרות, על שחקן להיות אזרח יווני או במעמד של שחקן בוסמן.
באותה עת, ממשלת יוון הקפיאה את כל ההליכים להסדרת מסמכים למהגרים, אך בלחץ ההתאחדות היוונית, ולאחר התערבות שר הספורט יאניס יואנידיס שהיה בעברו מאמן קבוצת אריס סלוניקי ונבחרת יוון, זורזו ההליכים, ומשפחת אדטוקומבו קיבלה אזרחות יוונית, מהלך שהיה למורת רוחו של ניקוס מִיכָלוֹלְיָאקוֹס, מנהיג מפלגת "השחר הזהוב" הימנית-קיצונית.
יאניס אדטוקומבו קיבל אזרחות ב-9 במאי 2013, בגיל 18 וחמישה חודשים.

פילאת'ליטיקוס

בעונת הכדורסל 2011/2012 החל אדטוקומבו לשחק בהרכב קבוצת הבוגרים של "פילאת'ליטיקוס" בליגה היוונית המקצוענית למחצה, יחד עם ת'נאסיס. בעונת 2012/2013 שיחק אדטוקומבו בקבוצה הראשונה של המועדון בליגה היוונית השנייה. בתום עונה זו כשלה הקבוצה בניסיון להעפיל לליגת העל. הוא השיג ממוצעים של 9.5 נקודות, 5.0 ריבאונדים, 1.4 אסיסטים למשחק ב-26 משחקים בהם שותף, ונבחר להשתתף במשחק האולסטאר של הליגה היוונית, בו קלע 8 נקודות.
בדצמבר 2012, כשהיה בן 18, חתם אדטוקומבו בסרגוסה באסקט הספרדית על חוזה לארבע שנים בו סוכם כי יסיים את העונה בפילאת'ליטיקוס, ויצטרף לקבוצה הספרדית החל מהעונה העוקבת, אלא אם יקבל הצעה מקבוצה המשחקת ביורוליג או מקבוצה בליגת ה-NBA.

קריירת NBA

לאחר עונה בליגה היוונית השנייה החליט אדטוקומבו להתמודד בדראפט ה-NBA, ונבחר בבחירה ה-15 על ידי מילווקי באקס. בעונת הבכורה שלו בליגה, צמח אדטוקומבו ב-5 סנטימטרים לגובה של 2.11 מטר. הוא שיחק בעמדת הסמול פורוורד, רשם לאורך העונה ממוצעים של 6.8 נקודות, ו-4.4 ריבאונדים ונבחר לחמישיית הרוקיז השנייה.
בינואר 2017 נבחר לפתוח בחמישייה (הנבחרת על ידי הצבעת גולשים באתר הליגה, NBA.com) של נבחרת המזרח במשחק האולסטאר של ה-NBA. בתום העונה הוביל את מילווקי בכל חמש הקטגוריות הסטטיסטיות העיקריות (נקודות, ריבאונדים, אסיסטים, חטיפות וחסימות) והיה בכך לשחקן החמישי בתולדות הליגה המגיע להישג זה. הוא גם השחקן הראשון בתולדות הליגה שסיים בין עשרים השחקנים המובילים בכל חמש הקטגוריות המרכזיות. בסיום העונה נבחר להיכלל בחמישייה השנייה של העונה וזכה בפרס השחקן המשתפר של העונה ב-NBA. כן זכה בפרס יורוסקאר לשנת 2018.
בסיום עונת 2018/19 זכה בפרס ה-MVP של העונה הסדירה ב-NBA. בעונה זו הוביל את מילווקי למאזן הטוב בליגה ורשם ממוצעים של 27.7 נקודות, 12.5 ריבאונדים ו-5.9 אסיסטים.

סטטיסטיקות הקריירה

נכון לסוף עונת 2018/2019.‏

חייו האישיים

הוריו של יאניס, ורוניקה וצ'ארלס אדטוקומבו, היגרו מלאגוס לאתונה בשנת 1991 כפליטים ללא מעמד חוקי, אחרי שגנבו את הגבול דרך טורקיה והשתכנו בשכונת המצוקה סֶפּוֹלְיָה. בניגריה, צ'ארלס היה כדורגלן מקצוען, ואילו ורוניקה הייתה קופצת לגובה. הם עזבו אצל בני משפחתם בניגריה את בנם הבכור, פרנסיס, שנולד בשנת 1988 ולימים היה כדורגלן בארצו. ביוון, בני הזוג התפרנסו בדוחק מקטיף תפוזים ורוכלות רחוב, ובנוסף, צ'אלס עסק בתיקונים עבור חברה למכשירי חשמל, וורוניקה עבדה כשמרטפית לעת-מצוא.
לזוג נולדו ביוון ארבעה בנים, כולם כדורסלנים. כמחווה למדינה המארחת, ורוניקה נתנה לבניה שמות יווניים: את'נאסיוס ("ת'נאסיס";18 ביולי 1992), יאניס (6 בדצמבר 1994), קוסטאס (20 בנובמבר 1997) ואלקסיס ("אלקס"; 26 באוגוסט 2001), ולכולם יש שמות ניגריים. שמו הניגרי של יאניס הוא: אוּגוֹ (Ougko). אחרי שיאניס נבחר בדראפט, עברה המשפחה להתגורר במילווקי, שם מת האב צ'ארלס מהתקף לב בספטמבר 2017, בגיל 53.
ת'נאסיס, אחרי שלא הצליח לקבל חוזה בקבוצת NBA, שיחק עונה אחת באנדורה וחזר ליוון, בה שיחק בפנאתינייקוס החל מיולי 2017 ועד תום עונת 2018/19. הוא נמנה עם סגל נבחרת ארצו. חתם לקראת עונת 2019/20 במילוואקי באקס לצד אחיו יאניס. קוסטאס (שם ניגרי: נְדוּבְּוִיסִי) חתם לקראת עונת 2019/20 עם לוס אנג'לס לייקרס וקודם לכן שיחק בדאלאס מאבריקס ובקבוצה הבת שלה, טקסס לג'נדס מליגת הפיתוח של ה-NBA; אלקס משחק בקבוצת הכדורסל של בית הספר הקתולי "דומיניקן" במילווקי, שם הוא לומד.